**Ашық тәрбие сағаты**

8 - сыныптар /ата - аналардың қатысуымен/

Тәрбие сағатының тақырыбы: **Отбасы – бақыт мекені**   
**Мақсаты:**

Отбасы құндылықтарын дәріптеу; бала тәрбиесіндегі ата - ананың көзқарасын кеңейту; ұстаз - оқушы – ата-ана өзара қарым-қатынастарын жақсарту; отбасындағы сүйіспеншілік, сыйластық сезімдерді нығайту. **Міндеті:**

Отбасы  құндылығын түсіну қабілетін қалыптастыру.

**Тәрбие сағатының өткізілу түрі:** тәрбие сағаты, тренинг.  
**Көрнекілігі:** Отбасы туралы нақыл сөздер, фотокөрме, қабырға газеттері, шарлар.  
**Тәрбие сағатының барысы:**

**Фан-фар** (отбасы жайында бейнеролик)

**Таңым 8а:**

Армысыздар, ардақты ата - аналар, аяулы ұстаздар, оқушылар!

Бүгінгі **«Отбасы – бақыт мекені»** атты ашық тәрбие сағатына қош келдіңіздер!  
**Арай 8б:**

Отбасы-мемлекеттің негізгі буыны.Тәрбие – отбасынан басталады, болашақ ұрпақтың еліне, Отанына дегенсүйіспеншілігі алдымен ата-ананың ықпалы мен қалыптасады. «Дәулет есіктен, ақыл бесіктен кіреді» демекші білім бесігі мектептен,тәрбие бесігі отбасынан бастау алады.Отбасының екі тірегі-әлпештеген әке мен аялаған ана. Ата-анаға үлкенгеқызмет етіп, әкеңнің еңбегін, анаңның ақ сүтін өтеу-біздің борышымыз. Отбасы-адам баласының түп қазығы, алтын ұясы. Адам баласышыр етіп дүние есігін ашқаннан бастап сол ортаның ыстық-суығынабейімделіп, ықпалына көніп, осында ер  жетеді.

**Ақтілек 8ә:**

Отбасы – Отанымыздың ошағы. «Отбасында адам бойындағы асыл қасиеттер жарқырай көрініп, қалыптасады. Отанға деген ыстық сезім – жақындарына, туған - туысқандарына деген сүйіспеншіліктен басталады», - деп Елбасымыз Н. Ә. Назарбаев айтқандай, адамның бойындағы алғашқы адамгершілік белгілер отбасында бастау алады, сондықтан да туған үйдің жылуы – оның көкірегінде көп жылдар бойы сақталып, мәңгі есінде жүреді.  
**Таңым 8а:**

Отбасы туралы ойларымызды әрі қарай өрбітсек...  
**Жармахан:** «Отан отбасынан басталады»   
**Медет**: Отбасы – адамзаттың аса қажетті, әрі қасиетті алтын мектебі.   
**Арман**: Отбасы – адам баласының алтын діңгегі.   
**Шаттык**: «Отбасы – табиғат сыйлаған кереметтердің бірі»  
**Жаннұр**: Отбасы – сыйластық, жарастық орнаған орта.  
**Жансая**: Отбасы – бала тәрбиесінің ең алғашқы ұжымы.  
**Аяулым**: Ата - ана – отбасының негізгі діңгегі, бастапқы дәнекері.

**Таңым 8а:**  
Ата - аналарымызға деген ыстық ықыласымызды келесі әнмен жеткізсек...  
**Ән: «Туған жер»** орындайтын 8 «Ә» оқушылары Гулназ, Аружан

**Досжан:**

Әке - әулет басшысы, отбасы мүшелерінің тірегі, асырап сақтаушысы, қамқоршысы. «Әке көрген оқ жонар, шеше көрген тон пішер» дегендей, отбасында ұлдар әкелері немесе аталарының бойындағы қасиет пен өнерін үйреніп өскен. Бұл жағынан аналардың балаларға: «әкеңмен ақылдас», «әкең біледі», «әкеңнің айтқанын істе» т. б. сияқты дәстүрімізде бар сөздерді айтып отыруы қандай ғанибет!

**Әкелер пікірі.** «Отбасындағы әкенің рөлі қандай?»

**Медет**:

**«Әкелер туралы ой»**  
Өмірдің көрген талай жол торабын,  
Әкеден кім аяйды қолда барын.  
Әкенің ақ тілегін өтеу парыз,  
Мен бүгін әкемді ойлап толғанамын.

Ыстық-ау кім-кімге де әке деген,  
Суыққа шалындырмай мәпелеген.  
Өмірдің соқпағымен өрге тартып,  
Алдымен адам бол деп жетелеген.

Тағдырдың кеуде тосып жартасына,  
Біз үшін түскен майдан ортасына.  
Алаңсыз салып сайран шалқып жүрміз,  
Біз бүгін әкелердің арқасында.

**Ән: «Әке»** **орындайтын 8 «Б» оқушысы Елдана**

**Көрініс. «Қарапайым отбасындағы бір күн» (8а сынып оқушылары)**

*Әкесі жұмыс бабымен ұзақ сапардан оралады. Шәй ішіп отырады. Анасы үй тірлігімен жүгіріп жүреді, тамақ пісіріп, үй жинап жүреді.*

***Мектептен 1-ші баласы келеді:*** *О, көкем келіпті, амансыз ба?- деп 1-ші баласы жүгіріп, әкесіне келеді.*

***Әкесі:*** *Кел, қарағым, жағдайың қалай?-деп басынан сипайды. Иә, сабағың қалай, қанша алдың? -деп сұрайды.*

***Ұлы:*** *Көкешім, анашым, мен 5 алдым.*

***Әкесі:*** *Жарайсың, ұлым, осылай оқи бер, үлкен азамат бол!*

***Анасы:*** *Жарығым сол, осы құлынымнан үлкен үміт күтемін. Бар, киіміңді ауыстырып кел.*

***Мектептен 2-ші қызы келеді:*** *О, көкешім келіпті, амансызба, қалай жеттіңіз? Жағдайыңыз қалай? Маған не әкелдіңіз? -деп сұрақты жаудырады 2-ші қызы.*

***Әкесі:*** *Жаным-ау барлығы жақсы, өзің қалайсың, сабағың қалай? -деп маңдайынан иіскейді.* ***Анасы:*** *Қызым, кішкене деміңді бассаңшы, айтшы қандай баға алдың?*

***Қызы:*** *4 алып қалдым, анашым.*

***Анасы:*** *Ештеңе етпейді, көңілің түспесін, бұдан да жақсы оқы, бар киіміңді ауыстырып кел.*

***Әкесі:*** *Бар балам, бөлмеңе бар, сендерге әкелген сыйлықтарым жатын бөлмеде тұр.*

*Мектептен 3-ші баласы келеді. Басы салбырап, өтіп бара жатады.*

***Әкесі:*** *Әй, балам, басың салбырағанынан мені де көзге ілмейсің. Аман-саулық сұрамайсың ба?*

***Анасы:*** *Келе ғой, еркетайым, қанша алдың? Көкешім, анашым, маған апай 2 қойды.*

***Әкесі ашуланады, дауысы қаттырақ шығады:*** *ей, балам, еркелігің қалмайды сенің, сабақты оқып бармайсың ба? Ей, шешесі, мына бала неге екі алады?, қалғаныма қараусыз- дейді шешесіне қарап, өктем дауыспен.*

***Анасы:*** *Үй тірлігімен күйбеңдеп, күнде жүрем күйбеңдеп. Пісіріп тоқаш сатамын, балама керек тиын-тебен деп, өзіңде болмайсың үйде, көпке кетесің түзге, асыраймын бізді деп.*

***Әкесі:*** *Айналайын, балам-ау! Түсінбейсің сен неге? «Білімдіге дүние жарық, білімсіздің күні қаріп», оқымадық бізде, оқымасаң сенде, қаламыз елден көш қалып.*

***Баласы:*** *Көкешім, анашым, кешіріңіздерші, енді оқитын боламын.*

***Анасы мен әкесі қорытынды ретінде:*** *Еш болса да, кеш жақсы. Әлі де оқи бер, алдыңа мақсат қойсаң, озатта боларсың- дейді кезектесе.*

**Жаннұр 8б**

«**Ана туралы ой**»   
Бәрі де, ана, бір өзіңнен басталды:  
Сен деп жаздым алғаш өлең – дастанды.  
Қуандым ба?  
Өзің бар деп қуандым,  
Жыладым ба?  
Өзің жоқ деп жас тамды.  
Бәрі де, ана, бір өзіңнен басталды:  
Жанарыңнан көрдім алғаш аспанды.  
Еркелесем,  
Бір өзіңе еркелеп,  
Жасқандым ба?  
Тек өзіңнен жасқандым.  
Алғашқы дәм - ол да сендік сүт еді.  
Ақ сүт берген қашанда үміт күтеді,  
Отанымның өзі сенен басталып,  
Жауларыма жеткен жерден бітеді!

**Таңым 8а:**

**Аналар пікірі** «Отбасындағы ананың рөлі қандай?»

**Ән: «Мама»** **орындайтын 8 «А» сынып оқушылары Мөлдір, Ақерке**

**«Жан анама»**

**Айшагүл 8а**   
Нұрын шашқан күнімсің ғой жан анам,  
Бар шуағын баласына арнаған.  
Бір өзіңнен қуат алып өмірде  
Сенің салған сара жолды жалғағам.  
**Ғұмари 8б**  
Айымсың ғой жарық қылар түнімді,  
Жұлдызымсың сәнді еткен көгімді.  
Бір Алладан саулығыңды тілеумен  
Атқызамын әрбір ғажап күнімді.  
**Ақнұр 8ә**  
Қымбат жансың, мен үшін ең асылсың!  
Аллам сенен жамандықты қашырсын.  
Әкемменен мәңгі шалқып бақытқа  
Жастарыңды жүзден дағы асырсын!  
**Ерсұлтан 8а**  
Тілегімнің бастауы да бір өзің,  
Мейiрiмге толы мынау нұр жүзің.  
Сен жанымда болған кезде әр сәтім  
Жаздай жайлы қысым менен сұр күзім.  
**Нурина 8б**  
Бақытымсың, жаным анам, жан анам,  
Мен өзiңдi періштеге балағам.  
Ауырмашы,  қартаймашы ешқашан.  
Мақсатыңа жетші әр кез қалаған.  
**Мерей 8ә**  
Өзіңсің ғой өмірімнің тірегі.  
Аман жүрсең - маған сол гой керегі.  
Бақытты бол, ауырма деп тілейді  
Сәбиiңнiң жұдырықтай жүрегі!

**«Анамның ақ жаулығы»** **орындайтын 8 «Б» сынып оқушылары Нурина, Гулфайруз**

***Көрініс. «Қарт пен бала әңгімесі»******(8б сынып оқушылары)******Баласы:*** *- Ата, онда маған сұрақ қойыңызшы.****Атасы:*** *- Балам, үйдің алтын қазығы кім?****Баласы:*** *- Ата, үйдің алтын қазығы - бала.****Атасы:*** *- Жоқ, балам, үйдің алтын қазығы - ана. Ана ақылды болса, бала дана болады. Ана тәрбиесі - қызға үлгі, әке тәрбиесі - ұлға үлгі. Ана - ақылшың, әке - қамқоршың, аға - қорғанышың, інің - сүйенішің, қарындасың - қанатың екенін ұмытпа.****Атасы:*** *- Балам, жоқты бар, ашты тоқ ететін кім?****Баласы:*** *- Ата, жоқты бар, ашты тоқ ететін - мейірімді әке.****Атасы:*** *- Жоқ, балам, әке қанша мейірімді болса да ананың жаны бөлек. Ашты тоқ, жоқты бар ететін ол - ана. Анасыз бала ұйықтамайды, қатықсыз айран ұйымайды.*

**Таңым 8а:**

Жүз дейміз – ау! Сөз болып па со – дағы!  
Тек сол үшін жазбас едім оданы.  
Қария ма? Қария ол қартаймас  
Жас жүрек пен дана бастың одағы – деп жерлес ақынымыз Қадыр аға жырлағандай ата-әжелеріміз мәңгі бақи біздің жүрегімізде жүреді. Біз оларды ұлғайған жасы үшін емес, көпті көрген басы үшін құрмет тұтуымыз қажет.

**Ән: «Әжетайым»** **орындайтын 8 «Б» сынып оқушысы Елдана**

**Медет 8б**:

**Сұрақ-жауап**

1. Балдан тәтті не? (бала)2. Шаңырақ иесі кім? (кенже ұл)3. Балаға кім сыншы? (ата-ана)4. Әкеден балаға беріледі (мұра)5. Үйдегі алтын қазық кім? (ана)

6. Үйде кім, елде кім қадірлі (үйде қонақ, қарт, бала қадірлі; елде әкім, ұстазқадірлі)7. Бес асылды атаңдар (талап, еңбек, терең ой, қанағат, қакым)8. Бес дұшпанды атаңдар? (өсек, өтірік, мақтаншақ, еріншек, бекер мал шашпақ)9. Қаз да емес, үйрек те емес,дастарханда болмайды**,** бірақ барлық адам дәм татқан (ана сүті)

10. «Көзі ашық, көкірегі ояу» сөзінің мағынасы ? (оқыған)

11. Тәрбие мен білімнің ордасы (мектеп)

**Ерқанат 8ә:**

Мақал – мәтелді жалғастыр...

1.Әдепті бала ата – анасын мақтатар,… ( әдепсіз бала ата –анасын қақсатар).

2.Ана сүтін ақтамағанды ,…  ( ешкім мақтамайды)

3.Әке тұрып ұл сөйлегеннен без,… (шеше тұрып қыз сөйлегеннен без)

4.Қарағайға қарап тал өсер,… (қатарына қарап бала өсер)

5.Үйінде ұл – қыз бардың,… (көгінде сөнбес жұлдыз бар)

6.Атаңа не қылсаң ,… (алдыңа сол келер)

7.Ұяда не көрсең ,… (ұшқанда соны іленсің)

8.Әдепті бала — арлы бала,… (әдепсіз бала – сорлы бала)

**Нақыл сөздер:**

**Ақбота:** Үлкенге үнемі сәлем бер.  
**Айтжан:** Үлкенге қарсы шықпа  
**Сабыр:** Үлкеннің батасын қабыл ал.  
**Бейбарыс:** Үлкен кісіні ренжітпе.  
**Балдана:** Ауылыңда қария болса, Жазып қойған хатпен тең.  
**Шаттық:** Кәрі, кәрінің сөзі – дәрі.  
**Дархан:** Ақылды қария – ағып жатқан дария.  
**Асылбек:** Өткен менен кеткенді, Көп жасаған қарт білер.

**Айшагүл 8а:**

- Жарайсыңдар, жақсы да, нақыл да, асыл сөздерді тыңдап көп ой түйген болармыз деп ойлаймын.

**Тренинг:**

Бақыт дегенді ұғымды қалай түсінесіздер сол туралы жазып, қағаздарыңызды жұмарлап бір - біріңізге лақтырасыздар. Алдарыңызға түскен бақыт парақшасын ашып бақыт туралы пікірлерді ортаға саламыз.   
«Бақыт» деген жанарында жарыңның  
«Бақыт»деген бал - бөбегің - тамырың.  
«Бақыт» деген отауыңның шырағы,  
«Бақыт» деген қанағаты барыңның.  
Бақыт, бақыт отбасыңның төрінде,  
Алыстан іздеп шаршамайық, тегінде!

**Ата-ана пікірі...**

Жақсы, айтылған пікірлеріңізге толықтай келісемін, олай болса, әке, ана, бала атты үштіктен «Отбасы»деген жылылық мекені пайда болады екен.

**Қасиет:**

Отбасы - ошақ қасы деген қазағымыз, отбасы - киелі шаңырақ, әр отбасы өз шаңырағының түтіні түзу ұшқанын қалайды. Шаңырағымыздағы ошағымыздың оты өшпеу үшін осы отбасы мүшелерінің бір - біріне деген жылы сөзі, ыстық махаббаты, жарасымдылығы мен сыйласымдылығы берік болу керек, ал бұл қасиеттердің барлығы біздің жұдырықтай жылы жүрегімізде орналасқан.

**Рефлексия** (ОТБАСЫМ сөзі шығады)

- Менің отбасым ең тату отбасы. **(Таңым – жүрек)**   
- Менің отбасы ең үлкен, мен атам мен әжемді жақсы көремін. **(Ақбота – О)**  
- Менің анам ең ақылды адам. **(Балдана – Т)**  
- Менің отбасым аман болсын. **(Нұрай – Б)**  
- Менің отбасымда қуаныш көп болсын. **(Нұрсұлтан – А)**  
- Менің отбасым қонақжай. **(Азамат – С)**  
- Менің отбасым көңілді. **( Олжас– Ы)**  
- Менің отбасым мейірімді. **(Ернұр – М)**  
- Менің отбасым ең бақытты. **(Дана – жүрек)**  
- Мен өз отбасымды жақсы көремін. **(Арайлым – жүрек)**

**Ән. «Мерекелеріңізбен» орындайтын 8 «Ә» сынып оқушылары Аружан, Гүлназ**  
**Қорытындылау Досжан 8а:**

Отбасы. Бала. Мектеп. Бір - бірінен ажырағысыз үш ұғым.

Отбасы бар жерде бала бар, бала бар жерде мектеп бар.

Мектеп пен ата-ананың міндеті - әр балаға бақыт, қуаныш сыйлау.

Барлық шаңырақта береке, бірлік, бақыт орын алсын деген ізгі ниетпен басқосуымызды аяқтаймыз.

Назарларыңызға рахмет!

Қорытынды сөзді мектебіміздің директоры Қаныткүл Мырзанқызына береміз.